ওদের জন্য নাটক। ওদের নিয়েই নাটক। বিশেষ চাহিদাসম্পন্ন শিশু-কিশোরদের নিয়ে নদিয়া জেলা প্রশাসনের নাটক ‘আলোর পথযাত্রী’ ছুঁয়ে গেল কৃষ্ণনগর রবীন্দ্রভবনে কয়েকশো দর্শকের হৃদয়। প্রতিবন্ধী শিশু শঙ্কর চরিত্রে অভিনয় করেছে ভালুকার বাসিন্দা চতুর্থ শ্রেণির ছাত্র প্রীতম দেবনাথ। প্রীতম নিজেই এক জন প্রতিবন্ধী। প্রীতম একা নয়, এই নাটকে প্রতিটি প্রতিবন্ধী শিশুর চরিত্রে অভিনয় করেছে বাস্তবের বিশেষ চাহিদাসম্পন্ন শিশুরা। আর তাদের সঙ্গ দিয়েছেন জেলা প্রশাসনের বিভিন্ন দফতরের পদস্থ কর্তারা। কেউ হয়েছেন পুলিশ, কেউ বা স্নেহশীল বৃদ্ধ আবদুল চাচা, আবার কেউ বা নিষ্ঠুর বাড়িওয়ালা, আবার কেউ অভিনয় করেছেন শিশু পাচারকারী ওস্তাদের চরিত্রে। নাটকের গল্পটা এই রকম চলতে অক্ষম শঙ্করের বাবা ছোটবেলাতেই মারা যান। অন্ধ মাকে নিয়ে ভাড়া বাড়িতে থাকে সে। বাড়ি ভাড়া ছ’মাস বাকি থেকে যায়। অসুস্থ শঙ্করের মা কাজ করতে পারে না। শঙ্কর পাড়ার মোড়ের দোকান থেকে মায়ের জন্য ওষুধ ধার করে আনে। বাড়িওয়ালা লাল সেই ওষুধটাও কেড়ে নেয়। ওষুধের অভাবে সেই রাতেই মারা যান শঙ্করের মা। অসহায় শঙ্কর নানা ঘাত-প্রতিঘাতের পরে আশ্রয় পায় চায়ের দোকানের মালিক আবদুল চাচার কাছে। একদিন এই আবদুল চাচাকে সঙ্গে নিয়ে শঙ্কর পুলিশের সাহায্য উদ্ধার করে পাচার হয়ে যাওয়া তিন প্রতিবন্ধী শিশুকে। শঙ্করের মায়ের চরিত্রে অভিনয় করেছে আনন্দবাসের বাসিন্দা অষ্টম শ্রেণির ছাত্রী দৃষ্টিহীন রীমা সাঁধুখা। আর পাচার হয়ে যাওয়া অন্য তিন প্রতিবন্ধী শিশুর চরিত্রে আভিনয় করেছে আমঘাটার বাসিন্দা তৃতীয় শ্রেণির ছাত্র সাকিল শেখ, আনন্দবাসের বাসিন্দা অষ্টম শ্রেণির ছাত্রী রূপালি পাল ও ঠাকুরতলা এলাকার বাসিন্দা চতুর্থ শ্রেণির ছাত্র শ্রীমা পাল।  নাটকটি রচনা ও নির্দেশনা করেছেন অতিরিক্ত জেলাশাসক (সাধারণ) উৎপল ভদ্র। তাঁর কথায়, ‘‘আমরা চাইনি বিশেষ চাহিদাসম্পন্ন শিশুদের বাদ দিয়ে প্রতিবন্ধী দিবস পালন করতে। আমরা তাদের নিয়েই এই বিশেষ দিনটি পালন করতে চেয়েছি। আমরা চেয়েছি ওরাই ওদের কথা বলুক। অন্যদের মধ্যে এই বিশ্বাস জাগিয়ে তুলুক যে প্রতিবন্ধকতাকে জয় করে শুধু নিজেকে নয়, সমাজকেও এগিয়ে নিয়ে যাওয়া যায়।’’ চাকদহ সম্প্রীতি মঞ্চে ‘হ-য-ব-র-ল’-র আয়োজনে ‘চাকদহ নাট্যমেলা’ উদ্বোধন। উপস্থিত থাকবেন মন্ত্রী ও নাট্যকার ব্রাত্য বসু। পরিবেশিত হবে কলকাতা ব্রাত্যজনের নাটক ‘কে?’।